钦定古今图书集成/明伦汇编/氏族典/第193卷 > 姚兴
## 钦定古今图书集成/明伦汇编/氏族典/第193卷 > 姚兴

按《宋史姚兴传》：“兴，相州人。靖康中以州校用，劫杀金
人有功，借补承信郎。建炎初，张琪聚兵归东京留守
宗泽，兴往从之。绍兴元年，琪叛，掠饶州，吕颐浩招降
之。琪既听命而中变，执总管巨师古将杀之。兴密谕
所部，挟师古同其妻游骑而驰，夜归颐浩。颐浩义之，
请于朝，授武义郎，迁武略大夫。战淮壖有功，授右武”
大夫，累迁建康府驻札御前破敌军统制，充荆湖南
路兵马副都监。绍兴三十一年，金人渝盟，兴隶都统
王权麾下，遇金兵于庐州之定林，与战却之。及金兵
渡淮，权遣兴拒之，而退保和州。兴与金人力战，手杀
数百人。权奔仙宗山，严兵自卫，兴告急，数不应，统领
戴皋率马军引避。初，李二者尝有私恩于权，因得出
入军中，往来两界贸易间，窃权旗帜遗金人。至是，金
人立权旗帜以误兴，兴往奔之，父子俱死焉。事闻，诏
赠容州观察使，又特官其后三人，即其砦立庙，赐额
“旌忠。”开禧元年，赐谥“忠毅。”

===姚宋佐===按《万姓统谱》：宋佐，字辅之。靖康间，其父寓郴生宋佐
少嗜学，举进士，初调湟州尹掾，再仕八桂教官，以诗
名。性廉介，虽两仕而家贫，自号“北湖，有文集藏于家。”